So maak mens: Hou van jou huis!(Foto: Verskaf) Yael Geffen, uitvoerende hoof van die agentskap Lew Geffen Sotheby’s International Realty Die meeste van ons het ŉ prentjie van hoe ons droomhuis moet lyk. Idilliese eiendomme het egter gewoonlik ’n stewige prys, en bly vir baie van ons slegs ŉ lugkasteel. Yael Geffen, uitvoerende hoof van die agentskap Lew Geffen Sotheby’s International Realty, gee insiggewende wenke om die huis waarin jy tans woon, lief te hê en te verbeter. “Jy moet net ’n bietjie kreatiwiteit gebruik en anders begin dink oor die goed wat jy reeds het, dan kan jy vinnig jou huidige gesinshuis in jou droomhuis verander. “Om lief te wees vir jou huis gaan nie oor hoe dit lyk nie, dit gaan oor die klein dingetjies en hoe om te leer om dit te waardeer. Dit gaan oor hoe jy voel wanneer jy by die huis is.” Sy meen ’n huis hoef nie perfek te wees om dit ŉ tuiste te maak nie. Jou huis moet wel ’n weerspieëling van jou en jou gesin wees; ŉ persoonlike toevlugsoord en ŉ plek wat jou inspireer. Tog moet jy ook veilig en ontspanne in jou huis voel. “Wanneer jy ŉ huis koop – selfs al is dit nie die huis wat jy in gedagte gehad het nie – moet jy die wonderlike geleentheid raaksien om droomruimtes te skep wat vir jóú werk. “Fokus op die aspekte en ruimtes in jou huis waarvan jy hou. ŉ Objektiewe blik is noodsaaklik om vertrekke te skep wat jou gemaklik laat voel; kyk met nuwe oë na jou huis en fokus op die eienskappe wat jou huis vir jou mooi maak. Wat, volgens jou, hoort in jou huis? Wat sal jy mis as jou volgende huis dit nie het nie?” Geffen meen dit help om jou perspektief te verfris sodat jy kan waardeer waar jy tans woon. “Verwyder alles wat jou nie gelukkig maak nie,” gee Geffen raad. “As jy nie van die vaas hou wat jou tante verlede Kersfees vir jou gegee het nie, skenk dit aan liefdadigheid of pak dit weg. Jou huis is die plek van vertroosting en vreugde, nie skuldgevoelens nie. “As die blou muur dit nie meer vir jou doen nie, koop ’n blik verf en gee die vertrek ’n splinternuwe voorkoms. Daar is verskeie veranderinge wat met minimale moeite aangebring kan word, sonder dat dit jou ŉ fortuin gaan kos.” (Foto: RoselynTirado/Unsplash) Hou jou huis skoon, netjies en ordelik. Geffen beveel aan jy raak gereeld ontslae van alles wat jy nie meer gebruik nie, stof orals af en maak jou huis aan die kant. Dit laat jou aljimmers trots voel oor die huis waarin jy woon asook oor jou lewe en jouself. Maak dit ŉ gewoonte om elke dag tyd af te staan aan jou huis en huishouding, moenie toelaat dat dit ontrafel of handuit ruk nie. Al doen jy elke dag net iets kleins, doen dit met ŉ trotse en dankbare houding. Verpersoonlik jou huis: Jou huis moet ŉ plek wees wat jou persoonlike voorkeure en eienskappe verteenwoordig. Huise word te gereeld gevul met ’n mengelmoes items wat deur die jare versamel is – baie daarvan deur ander gekoop. Ontdek waarvan jy regtig hou, en probeer daarby bly wanneer jy inkopies doen. Dit sal jou verhinder om lukraak items te koop wat nie altyd bymekaar pas nie. Kies ŉ algehele styl wat weerspieël wie jy as mens is. Laat jou huis die beste weergawe van jóú wees. Herwin, verander of restoureer: Sommige huishoudelike items kan onherstelbaar wees, of te verouderd en lelik vir restourasie wees, maar meestal kan nuwe lewe weer in oudmodiese items geblaas word, hetsy deur herstelwerk, verandering of hergebruik. Gee ou kussings weer die geleentheid om ŉ vertrek te verhelder deur eenvoudig die slope te vervang. Stoffeer ’n gemaklike ou bank. Hou die internet dop vir vindingryke maniere om allerhande items, van kombuisgereedskap en rubberstewels tot meubels, te hergebruik. Bring ŉ bietjie natuur in jou huis: Plante en vars gesnyde blomme gee nie net ŉ gevoel van warmte en lewenskragtigheid aan ’n huis nie, dit is wetenskaplik bewys dat dit jou fisieke gesondheid en geestelike welstand bevorder. ŉ Plant is nie net aangenaam op die oog nie, dit laat jou ook onbewustelik kalm en ontspanne voel. Vul jou huis met hemelse geure: ’n Olieverbrander kan jou huis verwelkomend laat voel en mooi kerse lyk altyd goed. Begin ’n nuwe tradisie: Familietradisies dra by tot ’n dieper gevoel van samehorigheid, liefde en aanvaarding in ’n huis. Dit kan iets so eenvoudig soos ŉ weeklikse gesinsete met pizza, of ŉ bordspeletjie-aand wees. “As jy betekenisvoller veranderinge wil aanbring of jou eie persoonlike stempel op jou huis wil plaas, kan jy. Selfs met ŉ beperkte begroting kan ŉ vertrek heeltemal verander word deur kleur te gebruik, toebehore en afwerkings te verander en elemente soos plante by te voeg,” sê Geffen. Sy meen seisoenale uitverkopings is die beste plek om na hierdie items te gaan soek. Geffen het nog ŉ wenk vir ou matte. “Laat eers jou matte professioneel skoonmaak voordat jy besluit om daarvan ontslae te raak; dit kan ’n geweldige verskil in die kleur en toestand van ouer matte maak.” Verder is dit ook belangrik is om aandag aan kleure te gee. “Studies toon dat kleur nie net ons buie en energievlakke beïnvloed nie, maar dat dit selfs ŉ impak op ons liggaamstemperatuur en eetlus het, daarom is dit belangrik om met sorg te kies.” (Foto: Pixabay) “Onthou dat minder altyd meer is; raak dus ontslae van die warboel in jou huis en skep ’n gevoel van ruimte. “En onthou,” sluit Geffen af, “die beste toevoeging tot enige huis is gelag en die strelende klanke van ons geliefdes se stemme.”